RĪGĀ

|  |  |  |  |  |
| --- | --- | --- | --- | --- |
|  |  | Nr. | 1-3.2/ |  |
| Uz | 28.04.2022. | Nr. | 15/22 |  |

**biedrībai “Latvijas Ceļu būvētājs”**

lcb@lcbb.lv

###### Par viedokļa sniegšanu

Iepirkumu uzraudzības birojs (turpmāk – Birojs) ir saņēmis un izskatījis biedrības “Latvijas Ceļu būvētājs”2022. gada 28. aprīļa vēstuli ar lūgumu sniegt papildu skaidrojumu un viedokli par vēstulē uzdotajiem jautājumiem par iepirkuma līguma grozījumiem un sniedz šādas atbildes uz katru konkrēto jautājumu.

[I] Birojs paskaidro, ka Publisko iepirkumu likuma (turpmāk – PIL) 61. panta trešā daļa ir piemērojama neatkarīgi no tā, vai piedāvājumi iesniegti pirms vai pēc 2022. gada 24. februāra, arī gadījumos, ja līguma izpilde nav iespējama tā sākotnējā ietvarā, ņemot vērā karadarbības Ukrainā izraisītās sekas. Taču Biroja ieskatā šim konkrētajam datumam, ja piegādātājs līguma izmaiņas pamato ar karadarbību Ukrainā, var būt izšķiroša nozīme pretendenta pamatojuma, ar kuru tiek pamatotas nepieciešamās izmaiņas iepirkuma līgumā (cenas korekcija, līguma izbeigšana bez soda sankcijām, līguma termiņa pagarinājums u.tml.) novērtējumā. Proti, ne visi apstākļi, kas var ietekmēt līguma neizpildes risku, bija zināmi uzreiz, sākot ar 2022. gada 24. februāri.

[II] Tam, vai būvdarbu līgumā, kas noslēgts līdz 2022. gada 24. februārim, ir vai nav uzsākti būvdarbi, Biroja ieskatā nav izšķirošas nozīmes attiecībā uz iespējamām izmaiņām (cenas korekcija, līguma izbeigšana bez soda sankcijām, līguma termiņa pagarinājums u.tml.), jo būtiski ir apstākļi un to ietekme, proti, kādā mērā un kādā apjomā šie apstākļi ietekmē katra konkrētā līguma izpildi, kas arī pasūtītājam katrā konkrētā gadījumā ir jānovērtē.

[III] Katrā konkrētā gadījumā tas ir piegādātāja (kuram faktiski ir vislielākā interese attiecībā uz cenu pārskatīšanu) pienākums sniegt detalizētu skaidrojumu (tostarp pierādījumus) par līguma kavējuma iemesliem, attiecīgi arī pasūtītāja pienākums katrā konkrētā gadījumā sniegtos skaidrojumus un pierādījumus vērtēt.

[IV] Gadījumā, ja iespējamais paredzamais sadārdzinājums nepārsniegs 15% no līgumcenas un Ministru kabineta noteiktos līgumcenu sliekšņus, grozījumus var veikt, pamatojoties uz PIL 61. panta piekto daļu, kas pieļauj būtiskus līguma grozījumus, nevērtējot, vai tie ir būtiski vai nebūtiski. Birojs papildus vērš uzmanību, ka, veicot iepirkuma līguma grozījumus, pamatojoties uz PIL 61. panta piekto daļu, jāņem vērā gan ieslēgtie, gan izslēgtie darbi un jāskaita kopā [kā pozitīva vērtība] gan līgumcenas samazinājums (piemēram, gadījumā, ja pasūtītājs atsakās no kādiem paredzētajiem darbiem), gan palielinājums.

[V] Ja iepirkuma līgumā ir ietverti konkrēti noteikumi par līgumcenas indeksāciju atbilstoši izmaksu izmaiņām (indeksiem), veiktie iepirkuma līguma grozījumi (līgumcenas indeksācija) atbilstu PIL 61. panta trešās daļas 1. punktā noteiktajam grozījumu veikšanas pamatojumam (būtiski grozījumi ir pieļaujami, ja iepirkuma procedūras dokumenti un iepirkuma līgums vai vispārīgā vienošanās skaidri un nepārprotami paredz līgumcenas pārskatīšanas noteikumus). Savukārt, ja iepirkuma līgumā nav ietverti noteikumi par līgumcenas indeksāciju atbilstoši izmaksu izmaiņām (indeksiem), jautājumā norādītie iespējamie grozījumi sadārdzinājumam, piemērojot būvniecības cenu indeksu, kuru publicē Latvijas centrālas statistikas birojs laika posmam no 2022. gada janvāra līdz 2022. gada 31. martam, ir atzīstami par cenas pārskatīšanu jeb būtiskiem līguma grozījumiem un tie ir pieļaujami saskaņā PIL 61. panta piekto daļu (būtiski līguma grozījumi, nevērtējot, vai tie ir būtiski vai nebūtiski). Vienlaikus vēršam uzmanību, ka būtu apsverams un izvērtējams jautājums, vai iepirkuma līguma grozījumi, kas saistīti ar jautājumā ietverto materiālu (metālu un bitumenu) sadārdzinājumu, būtu atzīstami par būtiskiem līguma grozījumiem, ja tie nav atrunāti iepirkuma līgumā, kuri būtu pieļaujami saskaņā PIL 61. panta trešo daļu (būtiski līguma grozījumi, ja tie ir nepieciešami tādu iemeslu dēļ, kurus pasūtītājs nevarēja paredzēt, piemēram, karadarbība Ukrainā).

Atbilstoši PIL 61. panta piektajai daļai ir pieļaujami grozījumi, ja to kopēja vērtība nepārsniedz 15% no līgumcenas (būvdarbu līguma gadījumā) un Ministru kabineta noteiktos līgumcenas sliekšņus, kā arī tie nemaina līguma vispārējo raksturu (PIL 61. panta pirmā daļa). Attiecīgi, veicot iepirkuma līguma grozījumus atbilstoši PIL 61. panta piektajai daļai, grozījumu apjomā, kā tas tika norādīts arī vēstules [IV] punktā, ir ieskaitāmi visi veiktie grozījumi, kas ir radījuši gan cenas palielinājumu, gan samazinājumu. Līdz ar to Jūsu vēstules 5. punktā minētajā gadījumā grozījumi ir pieļaujami atbilstoši PIL 61. panta piektajai daļai.

[IV] Iepirkuma līguma grozījumus, balstoties uz PIL 61. panta trešo daļu, pagarinot iepirkuma līguma izpildes termiņu, kā arī Jūsu vēstules 5. punktā minētos grozījumus, balstoties uz PIL 61. panta piekto daļu, var veikt vienlaikus.

|  |  |
| --- | --- |
| Vadītāja vietnieceJuridiskā departamenta direktore | E.Mugina |

DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

*A.Kaņeps*

*andris.kaņeps@iub.gov.lv*